寄安撫程丈
作者：陳造
朝代：宋

paragraphs: 書生次舍先菜把，迺有甘肥來筯下。
今日之羊我爲政，屬饜敢忘分甘者。
府公寬容蓋代豪，憐我詩窮仍老饕。
卧沙九肋匕不筯，出甑嫩顫如花糕。
即今野飯山棲地，食指屢動饑涎墜。
穀城明府府公似，割鮮庸繼臺無饋。
食神黄媼喜欲顛，一夜搜詩不得眠。
將軍問腹汝見負，世用官業俱茫然。
論情少須分袂處，未敢徑指房山路。
餓鷹得飽遽颺去，政恐陳登輕呂布。